《古赤铜刀歌》
清代·铁保

天地起肃杀，蚩尤作五兵。赤刀重天府，铸出昆吾精。

古来神物有显晦，兹刀何以鸣不平。森森入手不盈尺，古制斑剥难知名。

建平永安年号阙，玉环金削无真评。鸊鹈膏冷土花涩，鮤鱴形蚀寒芒清。

赫连龙雀耀冰雪，苻坚神术埋榛荆。何人新丰醉贳酒，何人燕市歌送行。

遂令三寸露光怪，神彩奕奕声铿鍧。我把此刀重叹息，古光照人双眼瞪。

背嵌翡翠色闪灼，柄刻蝌蚪纹纵横。胡为尘埋数千载，吹毛削玉功无成。

今兹出土尚完好，发硎一鼓挥长鲸。吾闻宝刀贵大用，一脔之割非所争。

善刀而藏计亦得，锋锷内敛韬光明。慎勿小试镆铘钝，翻使牛刀笑武城。

作者简介：（1752—1824）满洲正黄旗人，栋鄂氏，字冶亭，一字梅庵。乾隆三十七年进士。授吏部主事，历郎中、侍讲学士、礼部侍郎等官。嘉庆时官至两江总督，因水患降级，又因知县李毓昌被毒死案，革职发往乌鲁木齐效力。再起后迁至吏部尚书，又因在喀什噶尔受人蒙蔽事革职。道光初，以三品卿衔休致。工书法，精医学。有《惟清斋集》。